钦定古今图书集成/明伦汇编/官常典/第069卷 > 松滋侯子房
## 钦定古今图书集成/明伦汇编/官常典/第069卷 > 松滋侯子房

按《宋书》本传，“松滋侯子房，字孝良，孝武帝第六子也。
大明四年，年五岁，封寻阳王，食邑二千户，仍为冠军
将军、淮南、宣城二郡太守。五年，迁豫州刺史，将军、淮
南太守如故。六年，改领宣城太守。七年，进号右将军，
解宣城，馀如故。前废帝永光元年，迁东扬州剌史，将
军如故。景和元年，罢东扬州，子房以本号督会稽、东”
扬新安临海永嘉五郡诸军事、会稽太守。太宗即位，
改“督”为都督，进号“安东将军”，太守如故。又征为抚军，
领太常。长史孔𫖮不受命，举兵反，应晋安王子勋。即
伪位，进子房号车骑将军、开府仪同三司。三吴、晋陵
并受命于𫖮。太宗遣卫将军巴陵王休若，督诸将吴
喜等东讨，战无不捷，以次平定。上虞令王晏起兵杀
𫖮，囚子房，送还京都，上宥之，贬为松滋县侯，食邑千
户。司徒建安王休仁以子房兄弟终为祸难，劝上除
之。乃下诏曰：“不虞之衅，著自终古，情为法屈，圣达是
遵。朕埽秽定倾，再全宝业，远惟鸿基，猥当负荷，思弘
治道，务尽敦睦。而妖竖遘扇，安造异图。自西南阻兵，
东夏侵斥，都邸群凶，密相唇齿。路休之兄弟，专作谋
主，规兴祸乱，令舍人严龙觇觎宫省，以羽林出讨，宿
卫单罄，候隙伺间，将谋窃发。刘祗在蕃，规相应援，通
言北寇，引令过淮。顷休范济江，潜欲拒捍，赖卜祚灵
长，奸回弗逞。阴慝已露，宜尽宪辟，实以方难未夷，曲
加遵养。今王化帖泰，宜辨忠邪，涓流不壅，燎火难灭，
何可委之有司，肃正刑典？松滋侯子房等，沦陷逆徒，
协同丑悖，遂与签帅群小，潜通南衅，连结祗等，还图
朕躬。虽咎戾已彰，在法无宥，犹子之情，良所未忍。可
废为庶人，徙付远郡。”于是并杀之。子房时年十一。路
休之以崇思太后既崩，自虑将来不立，不自安。刘祗
在南兖州有志为逆。严龙，太祖元嘉中已为中书舍
人、南台御史，世祖又以为舍人，甚见委信。景和、泰始
之际，至越骑校尉、右军将军。至是怀异端，故及于诛。